**REFERAT FRA MØTE I EIKSMARKA ROTARY KLUBB**

|  |  |
| --- | --- |
| Dato | 19.04.2016 |
| Sted | Eiksmarka Vels lokale, Niels Leuchs vei 40 |
| Fremmøte % | 64,9% |
| Gjester |  |
| Referent | Erik Asker |
| 3-minutt | Erik Asker |
| Foredragsholder | Thor Hægh |
| Foredragstema | Mine hobbyer |

**Rotary-saker fra presidenten:**

**Tema for 3-minutt:** Erik Asker holdt 3-minutt om konserter han hadde vært på med pop- /rockegrupper som ble etablert i 1960 årene og som fremdeles er aktive. Han fortalte også litt om sitt «arbeide» som DJ i studietiden.

**Foredrag:** Thor Hægh holdt et meget interessant foredrag om sine hobbyer som omfatter dyr, dykking, båtliv, hagebruk, curling, golf og opplevelsesreiser.

Han fortalte bla. om sin tid som lærer ved Oslo Froskemannskole der han har utdannet over 200 dykkere. Ingen av disse har forulykket. Det har dessverre noen av hans dykkerkamerater.

Videre fortalte han om båtturer, både langs Norskekysten og i Middelhavet og Karibien.

Han har også vært aktiv padler og fått gode plasseringer i mesterskap.

Han nevnte også familiens kjæledyr opp gjennom årene samt sin hobbyproduksjon av vin fra egen avling. Vi fikk alle smake hans hjemmelagete kirsebærvin som var meget god.

**Annet:** Per orienterte om oppmyking av regler internt i Rotary, bla at det gis adgang til å avholde møtene sjeldnere, for eksempel månedlig.

**REFERAT FRA MØTE I EIKSMARKA ROTARY KLUBB**

|  |  |
| --- | --- |
| Dato | 5.april 2016 |
| Sted | Eiksmarka Vels lokale, Niels Leuchs vei 40 |
| Fremmøte % | 80%  |
| Gjester |  |
| Referent | Bjørn |
| 3-minutt | Nå kan genetikere gjenopplive alle dyr som har eksistert de siste 30 000 årene. |
| Foredragsholder | Ivar Ramberg |
| Foredragstema | Hvordan Norge ble til |

**President**

**3-minutt**

Undertegnede hadde tre minutter basert på en artikkel i Illustrert Vitenskap under tittelen: **Nå kan genetikere gjenopplive alle dyr som har eksistert de siste 30 000 årene.**

Man er eksempelvis i gang med å klone en mammut som er et dyr som ble utryddet for 12 000 år siden. Det er DNA teknologien som gjør dette mulig. Russiske forskere har funnet nedfrosne rester av en mammut som brukes til dette formålet.

**Hvordan Norge ble til**

Geologiprofessor Ivar Ramberg holdt et foredrag med tittelen: **Hvordan Norge ble til.**

Han tok oss med på en reise som startet med jordens tilblivelse for 4,6 milliarder år siden. Norge lå først under havoverflaten og man regner med at Norge ble til for 3 milliarder år siden. Hav dekket landet vårt i 150 millioner år.

Det eldste grunnfjellet finner vi i Finnmark og det regner vi med er 2 800 millioner år gammelt. Den berømte gneisen fra Varanger regner man med er 2 000 millioner år gammel.

Jernmalmen man fant i gruvene i Sydvaranger regner man med er 2.8 milliarder år gammel.

For 600 – 800 millioner år siden hadde vi gjentatte istider.

Det første livet finner vi på havbunnen. Ved Tyrifjorden er det funnet en fossil av en sjøskorpion som er 75 cm lang. Man vet at disse kunne bli opp til 2 meter lange.

Havbunnen i Oslogryta ble etter hvert foldet sammen. Dette skjedde også andre steder i landet og skapte fjell som kunne være på høyde med Himalaya.

Vi finner flere sjeldne steinarter i Norge. I Larvik området finner man en steintype som heter Larvikitt. Når denne slipes og poleres gir den et fantastisk fargespill. Steinen brukes ofte til gravstøtter og eksporteres til hele verden.

En annen bergart som eksporteres mye er syenitt. Den er eksklusiv da den er vanskelig å utvinne. Løvene utenfor stortinget er laget av syenitt.

For rundt 370 millioner år siden skjedde det en katastrofe som tok livet av 70 % av alt liv over en periode på 20 millioner år. Årsaken til dette er man ikke helt sikker på.

For 250 millioner år siden fikk vi en ny katastrofe som tok livet av 96 % av livet i havet og 70 % av livet på land. Denne katastrofen ga grunnlag for nytt liv og vi fikk etterhvert dinosaurene.

For 200 tusen år siden dukket homo sapiens (mennesket) opp i Afrika.

Om noen titusen år vil landet påny være dekket av is.

Bjørn Hoenvoll